CELEX: 
Language: el
Date: 2018-11-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου και καδμίου στις τυπογραφικές μελάνες για τη σμάλτωση γυαλιού

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2) όσον αφορά εξαίρεση για ειδικές εφαρμογές που περιέχουν μόλυβδο και κάδμιο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη άρχισε να ισχύει από τις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της οδηγίας RoHS 2. Ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων τελεί ήδη σε ισχύ, ο περιορισμός του φθαλικού δις-(2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα τεθεί σε ισχύ από την 22α Ιουλίου 2019 ή μεταγενέστερα. Τα παραρτήματα III και IV της RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (ΗΗΕ) για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), προστίθενται εξαιρέσεις στα παραρτήματα III και IV μόνο εφόσον η προσθήκη αυτή δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που παρατίθενται στο παράρτημα II είναι επιστημονικά ή τεχνικά ανέφικτη· δεν διασφαλίζεται η αξιοπιστία των υποκαταστάτων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η Επιτροπή) περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Από τη δημοσίευση της οδηγίας RoHS 2 έως τώρα, η Επιτροπή έχει λάβει πολλά
                  3
                αιτήματα από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Η υφιστάμενη εξαίρεση 21 του παραρτήματος ΙΙΙ επιτρέπει τη χρήση μολύβδου και καδμίου σε τυπογραφικές μελάνες για τη σμάλτωση βοριοπυριτικού γυαλιού ή κοινού γυαλιού. Τον Ιανουάριο του 2015 η Επιτροπή έλαβε μία αίτηση για ανανέωση της εν λόγω εξαίρεσης. Μολονότι η προβλεπόμενη ημερομηνία λήξης ισχύος της εξαίρεσης 21 ήταν η 21η Ιουλίου 2016 για τις κατηγορίες 1 έως 7 και 10
                  4
               , σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει έως ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει την αίτηση εξαίρεσης, διεξήγαγε μελέτη για να διενεργηθεί η απαιτούμενη τεχνική και επιστημονική αξιολόγηση, καθώς και διαδικτυακή ανοιχτή διαβούλευση διάρκειας οκτώ εβδομάδων
                  5
                με τα ενδιαφερόμενα μέρη σχετικά με την αίτηση. Στη διαβούλευση με τα ενδιαφερόμενα μέρη υποβλήθηκαν τρεις συνεισφορές. 
            
            
               Η τελική έκθεση που περιέχει την αξιολόγηση της αίτησης έχει δημοσιευτεί
                  6
                και τα ενδιαφερόμενα μέρη ενημερώθηκαν σχετικά.
            
            
               Στη συνέχεια, η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της RoHS 2 σε γραπτή μορφή, όπως συμφωνήθηκε κατά τη διάρκεια προηγούμενης συνεδρίασης
                  7
               . Οι εμπειρογνώμονες συμφώνησαν με το σχέδιο που υπέβαλε η Επιτροπή, με τη μεγάλη πλειοψηφία να απέχει από την ψηφοφορία. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύθηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Υποβλήθηκαν τρεις παρατηρήσεις, δύο προς υποστήριξη της πράξης και μία η οποία πρότεινε να διατηρηθεί η εξαίρεση όσον αφορά τον μόλυβδο για την κατηγορία 5. Η παρατήρηση λήφθηκε υπόψη και το σχέδιο κατ’ εξουσιοδότηση οδηγίας τροποποιήθηκε αντιστοίχως για λόγους νομικής σαφήνειας. Όλες οι ενέργειες που απαιτούνται για εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7 έχουν πραγματοποιηθεί
                  8
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Η τελική έκθεση επισήμανε ιδίως τις ακόλουθες τεχνικές πληροφορίες και αξιολόγηση:
            
            
               ·Ο μόλυβδος και το κάδμιο σε τυπογραφικές μελάνες που εφαρμόζονται σε γυαλί παρέχουν διαρκή σήμανση των προϊόντων, ιδίως στη γυάλινη φύσιγγα των λαμπτήρων. Η σήμανση εξυπηρετεί πολλούς σκοπούς, όπως η σήμανση CE και WEEE, ο προσδιορισμός του παραγωγού και του τύπου και της ισχύος του λαμπτήρα, στοιχεία που είναι σημαντικά για την ασφάλεια, την ορθή αντικατάσταση του λαμπτήρα και την ανακύκλωση. Η ανθεκτικότητα της σήμανσης είναι σημαντική για τη διατήρηση της αναγνωσιμότητας των σημάνσεων προϊόντος καθ’ όλη τη διάρκεια ζωής των προϊόντων, όπως απαιτείται από τη νομοθεσία και τα πρότυπα ασφάλειας των προϊόντων.
            
            
               ·Ο μόλυβδος παρέχει σημαντικές ιδιότητες, όπως καλή πρόσφυση, χαμηλότερες θερμοκρασίες σμάλτωσης, υψηλότερη ανθεκτικότητα και αδιαφάνεια. Το κάδμιο χρησιμοποιείται για την επίτευξη ορισμένων αποχρώσεων του σμάλτου σε διάφορους τομείς εφαρμογών, συμπεριλαμβανομένων εφαρμογών για σκοπούς ασφάλειας και προειδοποίησης, όπου ορισμένες αποχρώσεις θεωρούνται ότι αυξάνουν την ορατότητα. Το κάδμιο παρέχει επίσης σημαντικές λειτουργίες φιλτραρίσματος.
            
            
               ·Επί του παρόντος, η υποκατάσταση ή η εξάλειψη του μολύβδου και του καδμίου εξακολουθεί να είναι επιστημονικά και τεχνικά ανέφικτη σε ορισμένες εφαρμογές.
            
            
               Τα αποτελέσματα της αξιολόγησης για τις κατηγορίες 1 έως 7 και 10 δείχνουν ότι το αίτημα εξαίρεσης σχετικά με την καταχώριση 21 του παραρτήματος ΙΙΙ πληροί τουλάχιστον ένα από τα σχετικά κριτήρια που καθορίζονται στο άρθρο 5 παράγραφος 1 στοιχείο α). Δεδομένου ότι εξακολουθούν να μην υπάρχουν διαθέσιμες αξιόπιστες εναλλακτικές λύσεις για ορισμένες εφαρμογές, η ανανέωση της εξαίρεσης με τροποποιημένη διατύπωση που δημιουργεί χωριστές υποκαταχωρίσεις για τις αντίστοιχες ουσίες (τον μόλυβδο και το κάδμιο) και αντικατοπτρίζει την τρέχουσα κατάσταση των εναλλακτικών τεχνολογιών είναι δικαιολογημένη. Οι ανανεώσεις της εξαίρεσης που χορηγήθηκαν με τις υποκαταχωρίσεις ισχύουν έως τις 21 Ιουλίου 2021. Η χορηγούμενη περίοδος ισχύος δεν αναμένεται να έχει αρνητικές επιπτώσεις στην καινοτομία. Όταν υπάρξει διαθέσιμο αξιόπιστο υποκατάστατο, είναι πιθανές περιορισμένες κοινωνικοοικονομικές επιπτώσεις σε ορισμένους κατασκευαστές υπό τη μορφή των απαραίτητων επενδύσεων που συνδέονται με τις προσαρμογές εξοπλισμού. Για τις άλλες κατηγορίες προϊόντων πλην των κατηγοριών 1 έως 7 και 10, η υφιστάμενη εξαίρεση παραμένει ως έχει σύμφωνα με τις περιόδους ισχύος που ορίζονται στο άρθρο 5 παράγραφος 2. Η εν λόγω εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 («REACH»), σύμφωνα με το άρθρο 5 της οδηγίας 2011/65/ΕΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
         
         
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση μολύβδου και καδμίου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, πληροί τις σχετικές απαιτήσεις του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι η συμβολή στην προστασία της ανθρώπινης υγείας και του περιβάλλοντος και η προσέγγιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού, μέσα από την έγκριση της χρήσης κατά τα άλλα απαγορευμένων ουσιών για ειδικές εφαρμογές, σύμφωνα με τις διατάξεις και υπό τους όρους της οδηγίας RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία για την επίτευξη του στόχου του.
            
            
               Η πρόταση δεν έχει επιπτώσεις στον προϋπολογισμό της ΕΕ.
            
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 16.11.2018
            
            
               για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τη χρήση μολύβδου και καδμίου στις τυπογραφικές μελάνες για τη σμάλτωση γυαλιού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  9
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               1)
                     Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει ορισμένες επικίνδυνες ουσίες που παρατίθενται στο παράρτημα II της εν λόγω οδηγίας. Η απαίτηση αυτή δεν ισχύει για τις εφαρμογές που απαριθμούνται στο παράρτημα III της οδηγίας 2011/65/ΕΕ.
            
            
               2)
                     Οι διαφορετικές κατηγορίες ηλεκτρικού και ηλεκτρονικού εξοπλισμού για τις οποίες εφαρμόζεται η οδηγία 2011/65/ΕΕ (κατηγορίες 1 έως 11) παρατίθενται στο παράρτημα I της εν λόγω οδηγίας.
            
            
               3)
                     Ο μόλυβδος και το κάδμιο είναι ουσίες που υπόκεινται σε περιορισμό οι οποίες παρατίθενται στο παράρτημα ΙΙ της οδηγίας 2011/65/ΕΕ. Ωστόσο, η χρήση μολύβδου και καδμίου σε ορισμένες εφαρμογές εκτύπωσης για γυαλιά εξαιρούνταν από τον περιορισμό και περιλαμβάνεται επί του παρόντος στην καταχώριση 21 του παραρτήματος III της εν λόγω οδηγίας. Η ημερομηνία λήξης της εξαίρεσης αυτής ήταν, για τις κατηγορίες 1 έως 7 και 10, η 21η Ιουλίου 2016. 
            
            
               4)
                     Η Επιτροπή έλαβε αίτηση για ανανέωση της εξαίρεσης αυτής πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Η εξαίρεση παραμένει σε ισχύ μέχρι να ληφθεί απόφαση σχετικά με την εν λόγω εφαρμογή.
            
            
               5)
                     Ο μόλυβδος και το κάδμιο σε τυπογραφικές μελάνες που εφαρμόζονται σε γυαλί παρέχουν διαρκή σήμανση των προϊόντων, ιδίως στη γυάλινη φύσιγγα των λαμπτήρων. Η σήμανση εξυπηρετεί πολλούς σκοπούς, όπως η σήμανση για τη συμμόρφωση προς τα ευρωπαϊκά πρότυπα (CE) και η σήμανση για τα απόβλητα ηλεκτρικού και ηλεκτρονικού εξοπλισμού (WEEE), ο προσδιορισμός του παραγωγού και του τύπου και της ισχύος του λαμπτήρα, στοιχεία τα οποία είναι σημαντικά για την ασφάλεια, την ορθή αντικατάσταση του λαμπτήρα και την ανακύκλωση. Η ανθεκτικότητα της σήμανσης είναι σημαντική για τη διατήρηση της αναγνωσιμότητας των σημάνσεων προϊόντος καθ’ όλη τη διάρκεια ζωής των προϊόντων, όπως απαιτείται από τη νομοθεσία και τα πρότυπα ασφάλειας των προϊόντων.
            
            
               6)
                     Ο μόλυβδος παρέχει σημαντικές ιδιότητες, όπως καλή πρόσφυση, χαμηλότερες θερμοκρασίες σμάλτωσης, υψηλότερη ανθεκτικότητα και αδιαφάνεια. 
            
         
         
            
               7)
                     Το κάδμιο χρησιμοποιείται για την επίτευξη ορισμένων αποχρώσεων του σμάλτου σε διάφορους τομείς εφαρμογών, συμπεριλαμβανομένων εφαρμογών για σκοπούς ασφάλειας και προειδοποίησης, όπου ορισμένες αποχρώσεις θεωρούνται ότι αυξάνουν την ορατότητα. Παρέχει επίσης σημαντικές λειτουργίες φιλτραρίσματος.
            
            
               8)
                     Η υποκατάσταση ή εξάλειψη του μολύβδου εξακολουθεί να είναι επιστημονικά και τεχνικά ανέφικτη για ορισμένες εφαρμογές που καλύπτονται από την υφιστάμενη εξαίρεση όσον αφορά τις κατηγορίες 1 έως 7 και 10, λόγω της έλλειψης αξιόπιστων υποκατάστατων. Η εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  10
               . Κατά συνέπεια, η εξαίρεση θα πρέπει να ανανεωθεί για τις εν λόγω εφαρμογές και κατηγορίες. 
            
            
               9)
                     Η υποκατάσταση ή εξάλειψη του καδμίου εξακολουθεί να είναι επιστημονικά και τεχνικά ανέφικτη για ορισμένες εφαρμογές που καλύπτονται από την τρέχουσα εξαίρεση όσον αφορά τις κατηγορίες 1 έως 7 και 10, λόγω της έλλειψης αξιόπιστων υποκατάστατων. Η εξαίρεση δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006. Κατά συνέπεια, η εξαίρεση θα πρέπει να ανανεωθεί για τις εν λόγω εφαρμογές και κατηγορίες.
            
            
               10)
                     Για όλες τις άλλες εφαρμογές που επί του παρόντος καλύπτονται από την εξαίρεση, οι όροι για την ανανέωση δεν πληρούνται. Η εξαίρεση για τις εν λόγω εφαρμογές θα πρέπει να εξακολουθήσει να ισχύει επί 12 μήνες μετά την ημερομηνία έναρξης ισχύος της παρούσας κατ’ εξουσιοδότηση οδηγίας σύμφωνα με το άρθρο 5 παράγραφος 6 της οδηγίας 2011/65/ΕΕ.
            
            
               11)
                     Δεδομένου ότι για τις εφαρμογές που περιέχουν μόλυβδο και τις οποίες αφορά η ανανέωση δεν διατίθενται στην αγορά εναλλακτικές λύσεις, η εξαίρεση για τις εν λόγω εφαρμογές θα πρέπει να ανανεωθεί για τις κατηγορίες 1 έως 7 και 10 για μέγιστη διάρκεια πέντε ετών, έως τις 21 Ιουλίου 2021. Υπό το πρίσμα των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία.
            
            
               12)
                     Δεδομένου ότι για τις εφαρμογές που περιέχουν κάδμιο και τις οποίες αφορά η ανανέωση δεν διατίθενται στην αγορά εναλλακτικές λύσεις, η εξαίρεση για τις εν λόγω εφαρμογές θα πρέπει να ανανεωθεί για τις κατηγορίες 1 έως 7 και 10 για μέγιστη διάρκεια πέντε ετών, έως τις 21 Ιουλίου 2021. Υπό το πρίσμα των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία.
            
            
               13)
                     Για τις άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση παραμένει σε ισχύ σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ. Για λόγους σαφήνειας, οι ημερομηνίες λήξης θα πρέπει να προστεθούν στο παράρτημα III της εν λόγω οδηγίας.
            
            
               14)
                     Επομένως, η οδηγία 2011/65/ΕΕ θα πρέπει να τροποποιηθεί αναλόγως, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν, το αργότερο την [τελευταία ημέρα του 12ου μήνα μετά την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 12ου μήνα μετά την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
         
         
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 16.11.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        Ειδικότερα, οι κατηγορίες αυτές είναι οι εξής: 1. Μεγάλες οικιακές συσκευές· 2. Μικρές οικιακές συσκευές· 3. Εξοπλισμός τεχνολογίας πληροφοριών και τηλεπικοινωνιών· 4. Καταναλωτικά είδη· 5. Είδη φωτισμού· 6. Ηλεκτρικά και ηλεκτρονικά εργαλεία· 7. Παιχνίδια και εξοπλισμός αναψυχής και αθλητισμού· 10. Αυτόματοι διανομείς. Οι κατηγορίες ΗΗΕ απαριθμούνται στο παράρτημα I της οδηγίας RoHS.
               
               
                  
                     (5)
                  
                        
                  Περίοδος διαβούλευσης
                  : από τις 21.8.2015 έως τις 16.10.2015.
               
               
                  
                     (6)
                  
                  
                        
                     https://bookshop.europa.eu/el/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                      
                  
               
               
                  
                     (7)
                  
                        Οι διαβουλεύσεις πραγματοποιήθηκαν σε γραπτή μορφή, από τις 27 Απριλίου έως τις 18 Μαΐου 2017.
               
               
                  
                     (8)
                  
                        Κατάλογος των απαιτούμενων διοικητικών ενεργειών είναι διαθέσιμος στον 
                  ιστότοπο της Επιτροπής
                  . Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων στη διεύθυνση 
                  https://webgate.ec.europa.eu/regdel/#/home
                  . 
               
               
                  
                     (9)
                  
                        ΕΕ L 174 της 1.7.2011, σ. 88.
               
               
                  
                     (10)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               Στο παράρτημα III, η καταχώριση 21 αντικαθίσταται από το ακόλουθο κείμενο:
            
            
                     
                        «21
                     
                  
                  
                     
                        Μόλυβδος και κάδμιο σε τυπογραφικές μελάνες για τη σμάλτωση βοριοπυριτικού γυαλιού ή κοινού γυαλιού
                     
                  
                  
                     
                        Ισχύει για τις κατηγορίες 8, 9 και 11 και λήγει στις:
                     
                     
                        -21 Ιουλίου 2021 για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in vitro και τα βιομηχανικά όργανα παρακολούθησης και ελέγχου·
                     
                     
                        -21 Ιουλίου 2023 για τα ιατροτεχνολογικά προϊόντα για διάγνωση in vitro της κατηγορίας 8·
                     
                     
                        -21 Ιουλίου 2024 για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11.
                     
                  
               
                     
                        21(α)
                     
                  
                  
                     
                        Το κάδμιο, όταν χρησιμοποιείται σε έγχρωμη εκτύπωση γυαλιού για την παροχή λειτουργιών φιλτραρίσματος, για χρήση ως συστατικό σε εφαρμογές φωτισμού που τοποθετούνται σε οθόνες και πίνακες ελέγχου ΗΗΕ
                     
                  
                  
                     
                        Ισχύει για τις κατηγορίες 1 έως 7 και 10, εκτός από τις εφαρμογές που καλύπτονται από την καταχώριση 21(β) ή την καταχώριση 39 και λήγει στις 21 Ιουλίου 2021.
                     
                  
               
                     
                        21(β)
                     
                  
                  
                     
                        Κάδμιο σε τυπογραφικές μελάνες για τη σμάλτωση βοριοπυριτικού γυαλιού ή κοινού γυαλιού
                     
                  
                  
                     
                        Ισχύει για τις κατηγορίες 1 έως 7 και 10, εκτός από τις εφαρμογές που καλύπτονται από την καταχώριση 21(α) ή την καταχώριση 39 και λήγει στις 21 Ιουλίου 2021.
                     
                  
               
                     
                        21(γ)
                     
                  
                  
                     
                        Μόλυβδος σε τυπογραφικές μελάνες για τη σμάλτωση γυαλιού εκτός από βοριοπυριτικό γυαλί
                     
                  
                  
                     
                        Ισχύει για τις κατηγορίες 1 έως 7 και 10 και λήγει στις 21 Ιουλίου 2021.»